US Woordfees stel eie leeskring bekend - Maroela Media
US Woordfees stel eie leeskring bekend
Die jaarlikse US Woordfees het sonder twyfel een van die stewigste boekprogramme in die land. Maar met dié lekkerte beperk tot 'n week in Maart elke jaar, het die Woordfees se programkoördineerder vir die Skrywersfees besluit om 'n ander plan te maak: 'n eie Woordfees Leeskring.
"Die US Woordfees Leeskring is 'n lekker manier om heeljaar deur oor boeke te praat – ook dié wat nie op die feesprogram is nie," sê Victor oor hierdie inisiatief. "Ons kuier graag saam met ons feesgangers; ons wil hoor watter skrywers en boeke hulle graag op die fees wil hê, en gee hulle met só 'n maandelikse kuier geleentheid om self ook met die skrywers in gesprek te tree. Die leeskring dien dus as 'n lekker brug tussen die feeste. As jy die fees, om watter rede ook al, nie kan bywoon nie, kan jy steeds saam kuier by die leeskring."
Die US Woordfees Leeskring sal tien keer 'n jaar (buiten Maart en Desember) byeen kom vir 'n oggend van boeke, koffie of tee en 'n lekker sny koek. Teen slegs R60 per persoon kan lesers en boekwurms kom aansit om meer te hoor oor hul gunsteling skrywer en dié se nuutste boek.
Op 29 Oktober gesels Madri Victor met Alta Cloete oor Opdrag van Oorkant. Theresa Beyers se ontroue eksman gee as't ware sy laaste opdrag van oorkant die graf: al die vroue in sy lewe – en daar was 'n hele paar – moet deelneem aan die publisiteitstoer vir sy outbiografie. 'n Resep vir konflik en drama!
Op 26 November vertel Johan Fourie, skrywer van Struisvoël, aan Madri Victor meer oor sy debuutroman. Op die plaas Vrede, langs die Gamkarivier in die Klein-Karoo, spoel drie kinders op 16 Desember 1880 soos opdrifsels uit. In die Blanckenbergs se plaaskombuis ontstaan op hierdie dag 'n verbintenis tussen Klein Sarel, Victoria en Marja, 'n voorbeskikte lot wat 'n leeftyd sou duur.
"Die US Woordfees is 'n wonderlike kuierplek vir boekmense; nou is daar elke maand so 'n boekkuier om na uit te sien," vertel 'n opgewonde Victor.